(ສພຊ) ກອງປະຊຸມສະຫລຸບຕີລາຄາການຈັດຕັ້ງປະຕິບັດກົດລະບຽບພັກ ສະໄໝທີ X ຢູ່ພາຍໃນອົງຄະນະພັກສະພາແຫ່ງຊາດ (ສພຊ) ແລະ ການປະກອບຄຳຄິດຄຳເຫັນໃສ່ກົດລະບຽບພັກປະຊາຊົນປະຕິວັດລາວ ສະໄໝທີ X ໄດ້ຈັດໃນວັນທີ 10 ກຸມພາ 2020 ທີ່ ຫ້ອງປະຊຸມຄະນະເລຂາທິການສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໂດຍການເປັນປະທານຂອງສະຫາຍ ນາງ ສີໃສ ລືເດດມູນສອນ ກຳມະການສູນກາງພັກ, ຮອງເລຂາຄະນະບໍລິຫານງານພັກ ສພຊ, ຮອງປະທານ ສພຊ; ເຂົ້າຮ່ວມມີຜູ້ຕາງໜ້າຈາກຄະນະຈັດຕັ້ງສູນກາງພັກ, ບັນດາຄະນະພັກຮາກຖານ, ຄະນະກົມ, ຄະນະສູນ, ຄະນະພະແນກ, ສະມາຊິກພັກສົມບູນ-ສຳຮອງ ພາຍໃນ ສພຊ ເຂົ້າຮ່ວມຢ່າງພ້ອມພຽງ.
ໃນກອງປະຊຸມ, ສະຫາຍ ວຽງແກ້ວ ວັນນະຈັກ ຄະນະຊ່ວຍວຽກຄະນະບໍລິຫານງານພັກ ສພຊ, ຫົວໜ້າກົມຈັດຕັ້ງ-ພະນັກງານ ຄະນະເລຂາທິການສະພາແຫ່ງຊາດ ໄດ້ຜ່ານຮ່າງບົດສະຫລຸບຕີລາຄາການຈັດຕັ້ງປະຕິບັດກົດລະບຽບພັກ ສະໄໝທີ X ຢູ່ພາຍໃນອົງຄະນະພັກ ສພຊ ແລະ ສະຫາຍ ສິນທະລາ ຫລ້າສຸກສະໄໝ ຮອງຫົວໜ້າກົມຄະນະຊ່ວຍວຽກຄະນະບໍລິຫານງານພັກ, ຫົວໜ້າກົມກວດກາ ຄະນະເລຂາທິການສະພາແຫ່ງຊາດ ໄດ້ຜ່ານຮ່າງບົດປະກອບຄຳເຫັນປັບປຸງກົດລະບຽບພັກ ສະໄໝທີ X; ຈາກນັ້ນ, ປະທານກອງປະຊຸມໄດ້ມີຄຳເຫັນເຈາະຈິ້ມ ແລະ ສະເໜີຜູ້ເຂົ້າຮ່ວມກອງປະຊຸມ ປະກອບຄຳຄິດຄຳເຫັນໃສ່ທັງສອງຮ່າງເອກະສານດັ່ງກ່າວ ຈາກນັ້ນ, ບັນດາສະຫາຍທີ່ເຂົ້າຮ່ວມກອງປະຊຸມ ກໍໄດ້ປະກອບຄຳເຫັນໃສ່ສອງຮ່າງບົດລາຍງານດັ່ງກ່າວ ຢ່າງມີເຫດມີຜົນ ເພື່ອໃຫ້ມີເນື້ອໃນທີ່ສອດຄ່ອງກັບການປະຕິບັດຕົວຈິງ ແລະ ມີຄໍາສະເໜີໃຫ້ປ່ຽນຄຳສັບ, ຕັດອອກ ຫລື ຕື່ມເຂົ້າບາງເນື້ອໃນຂອງກົດລະບຽບພັກປະຊາຊົນປະຕິວັດລາວ ສະໄໝທີ X.
ໂອກາດດຽວກັນ, ສະຫາຍ ນາງ ສີໃສ ລືເດດມູນສອນ ໄດ້ສະແດງຄວາມຍ້ອງຍໍຊົມເຊີຍຕໍ່ໝາກຜົນຂອງການຈັດຕັ້ງປະຕິບັດກົດລະບຽບພັກຂອງບັນດາໜ່ວຍພັກຮາກຖານ ເຊິ່ງເຫັນວ່າໄດ້ເອົາໃຈໃສ່ຍົກສູງການຈັດຕັ້ງປະຕິບັດດ້ວຍຄວາມຮັບຜິດຊອບ, ເປັນເຈົ້າການໃນການຈັດຕັ້ງປະຕິບັດໃຫ້ຖືກຕ້ອງຕາມກົດລະບຽບ ແລະ ແທດເໝາະກັບສະພາບຈຸດພິເສດຂອງ ສພຊ ທີ່ມີຄະນະບໍລິຫານງານພັກ ສພຊ, ບັນດາໜ່ວຍພັກຮາກຖານທີ່ຂຶ້ນກັບຄະນະບໍລິຫານງານພັກ ແລະ ບັນດາໜ່ວຍພັກທີ່ຂຶ້ນກັບໜ່ວຍພັກຮາກຖານ ເຮັດໃຫ້ມີຜົນສຳເລັດ; ພ້ອມນັ້ນ, ສະຫາຍຍັງໄດ້ຮຽກຮ້ອງໃຫ້ຄະນະພັກຮາກຖານເອົາໃຈໃສ່ຍົກສູງທາງດ້ານການເມືອງ-ແນວຄິດ, ເພີ່ມທະວີບົດບາດຄວາມເປັນແບບຢ່າງ, ເອົາໃຈໃສ່ຕິດຕາມການເຄື່ອນໄຫວຂອງສະມາຊິກພັກ, ການປະຕິບັດໜ້າທີ່ຂອງຄະນະບໍລິຫານງານ, ຮາກຖານໃຫ້ເປັນປົກກະຕິ, ສະມາຊິກພັກທຸກສະຫາຍຕ້ອງເປັນແບບຢ່າງນຳໜ້າ, ປະຕິບັດໜ້າທີ່ວຽກງານດ້ວຍຄວາມຮັບຜິດຊອບສູງ ແລະ ມີຜົນສຳເລັດທີ່ດີເດັ່ນ